**Dama de pică**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am jucat la poker ultimul cuvânt

Și-am pierdut. Pe masă, au rămas tăceri,

Care mai de care șuierând a vânt

Risipit în zborul către nicăieri.

Eu, servit cu chintă, am plusat, dar vezi,

Nu era grozavă, nu era roială

Și, la potul mare, cum poți să cedezi?

Mi-am jucat cuvântul fără șovăială.

Am pierdut în fața unui ful de ași

Tot ce-aveam pe masă. Da, a fost cam crunt

Cu adunătura trei plus doi. “Fă pași!”

Ce să fac? – m-oi duce, asta-i, lefter sunt.

Gânduri și-ntristare: eu sunt vinovat?

Chintă, cinci cărți negre …Păi, la o adică,

Una dintre ele, una m-a trădat,

Căci, la patru trefle, ea a fost de pică.

Ce să fac? – e jale, nici cuvânt nu am

Să vă spun ce carte-i. N-am! Cherchez la femme!